**Informatīvais ziņojums**

**“Par nekustamā īpašuma Pulkveža Oskara Kalpaka ielā 37A, Jelgavā, daļas atsavināšanu valsts vajadzībām”**

Izglitības un zinātnes ministrija (turpmāk – IZM) ir sagatavojusi izskatīšanai Ministru kabineta sēdē informatīvo ziņojumu “Par nekustamā īpašuma Pulkveža Oskara Kalpaka ielā 37A, Jelgavā, daļas atsavināšanu valsts vajadzībām” (turpmāk – ziņojums).

Ziņojuma mērķis ir saņemt Ministru kabineta konceptuālu atbalstu nekustamā īpašuma daļas atsavināšanai Sabiedrības vajadzībām nepieciešamā nekustamā īpašuma atsavināšanas likumā noteiktajā kārtībā, lai nodrošinātu Jelgavas tehnikuma funkciju nodrošināšanu, tajā skaitā sporta objekta Pulkveža Oskara Kalpaka ielā 37, Jelgavā, būvniecību.

**Situācijas raksturojums**

Atbilstoši apstiprinātajai Jelgavas tehnikuma attīstības un investīciju stratēģijai 2015. – 2020.gadam tiek veikta sporta zāles būvniecība darbības programmas “Izaugsme un nodarbinātība” 8.1.3. specifiskā atbalsta mērķa “Palielināt modernizēto profesionālās izglītības iestāžu skaitu” ietvaros. Sporta zāles būvniecība tiek veikta uz Jelgavas Romas katoļu draudzes īpašumā esošānekustamā īpašuma (nekustamā īpašuma kadastra Nr.0900 001 0079) Pulkveža Oskara Kalpaka ielā 37A, Jelgavā, sastāvā esošās zemes vienības (zemes vienības kadastra apzīmējums 0900 001 0418) (turpmāk – zemes vienība) daļas ar kadastra apzīmējumu 0900 001 0418 8001.

Ņemot vērā normatīvo regulējumu, lai būtu iespējams uzsākt sporta zāles būvniecību, bija nepieciešams ar zemes īpašnieku noslēgt līgumu par apbūves tiesības piešķiršanu vai iegūt zemes vienību vai tās daļu valsts īpašumā.

IZM ir izvērtējusi iespējamās turpmākās darbības, kas pēc iespējas mazāk varētu ietekmēt projektēšanas darbu izpildes termiņus un sporta zāles būvniecības projekta īstenošanas gala termiņus, kā arī to atbilstību darbības programmas “Izaugsme un nodarbinātība” 8.1.3. specifiskā atbalsta mērķa “Palielināt modernizēto profesionālās izglītības iestāžu skaitu” īstenošanas noteikumiem.Ievērojot Publiskas personas finanšu līdzekļu un mantas izšķērdēšanas novēršanas likuma 3.panta pirmo daļu, kurā noteikts, ka publiskai personai jārīkojas ar finanšu līdzekļiem un mantu lietderīgi, tas ir, rīcībai jābūt tādai, lai mērķi sasniegtu ar mazāko finanšu līdzekļu un mantas izlietojumu, manta iegūstama īpašumā vai lietošanā par iespējami zemāku cenu, 2017.gada 31.augustā IZM noslēdza Līgumu par apbūves tiesības piešķiršanu zemes gabala daļā Pulkveža Oskara Kalpaka ielā 37A, Jelgavā, ar Jelgavas Romas katoļu draudzi. Apbūves tiesība valstij IZM personā reģistrēta Zemgales rajona tiesas Jelgavas pilsētas zemesgrāmatas nodalījumā Nr.1936-AT001 (apbūves tiesības termiņš – 2116.gada 31.augusts). Minētajā nodalījumā reģistrēta arī apbūves tiesības būtiskā daļa – būve (būves kadastra apzīmējums 0900 001 0418 003).

Veicot iepriekš minēto izvērtējumu, IZM ir ņēmusi vērā, ka uz zemes vienības jau atrodas valsts būvju nekustamā īpašuma (nekustamā īpašuma kadastra Nr.0900 501 0698) Pulkveža Oskara Kalpaka ielā 37A, Jelgavā, sastāvā esošās četras būves, kas ir nodotas Jelgavas tehnikuma lietojumā un kas tiek izmantotas mācību procesa nodrošināšanai, tādējādi jau vēsturiski pastāv piespiedu nomas attiecības starp Latvijas valsti un Jelgavas Romas katoļu draudzi. Saskaņā ar Sabiedrības vajadzībām nepieciešamā nekustamā īpašuma atsavināšanas likumu zemes vienības daļa var tikt iegūta valsts īpašumā sabiedrības vajadzībām, nosakot taisnīgu atlīdzību.

Starp Jelgavas tehnikumu un Jelgavas Romas katoļu draudzi ir noslēgts 2012.gada 2.oktobra Zemes gabala Jelgavā, Pulkveža Oskara Kalpaka ielā 37A, nomas līgums par zemes vienības daļas 22653 m2 lietošanu (nomas maksa gadā EUR 1902,85 ar PVN). 2017.gada 31.augustā ir noslēgts Līgums par apbūves tiesības piešķiršanu zemes gabala daļā Pulkveža Oskara Kalpaka ielā 37A, Jelgavā, 6925 m2 platībā (nomas maksa gadā EUR 581,72 ar PVN), un šobrīd notiek jaunas sporta zāles būvdarbi. Ir veikta Jelgavas tehnikuma darbības nodrošināšanai nepieciešamās zemes vienības daļas 29578 m2 platībā vērtības noteikšana, piesaistot uzņēmumu SIA “1Partner Latvia”, un 2020.gada 3.jūlija novērtējumā noteikts, ka zemes vienības daļas 29 578 m2 platībā tirgus vērtība uz 2020.gada 30.jūniju ir EUR 51 100,-.

**Priekšlikums turpmākajai rīcībai**

Pamatojoties uz iepriekš minēto, IZM ierosina uzsākt zemes vienības daļas 29 578 m2 platībā atsavināšanu Sabiedrības vajadzībām nepieciešamā nekustamā īpašuma atsavināšanas likumā noteiktajā kārtībā**,** jo šādi tiks ietaupīti EUR 2484,57 gadā; būs iespējams bez ierobežojumiem un papildus saskaņojumiem ar zemes vienības īpašnieku attīstīt valsts būvju nekustamo īpašumu (nekustamā īpašuma kadastra Nr.0900 501 0698) Pulkveža Oskara Kalpaka ielā 37A, Jelgavā; tiks izbeigtas zemes vienības īpašnieka Civillikuma 1129.9 pantā noteiktās tiesības iegūt īpašumā uz apbūves tiesības pamata uzcelto nedzīvojamo ēku (inženierbūvi) pēc līguma par apbūves tiesību piešķiršanu darbības izbeigšanās.

Pēc Ministru kabineta konceptuālā lēmuma pieņemšanas IZM uzsāks zemes vienības daļas 29 578 m2 platībā reālās atdalīšanas procesu un atsavināšanas procedūru Sabiedrības vajadzībām nepieciešamā nekustamā īpašuma atsavināšanas likumā noteiktajā kārtībā. Plānotās darbības IZM veiks tai piešķirtā ikgadējā budžeta ietvaros. Savukārt, izdevumus, kas saistīti ar nekustamā īpašuma atsavināšanu un īpašuma tiesību nostiprināšanu zemesgrāmatā plānots segt no IZM piešķirtajiem valsts budžeta līdzekļiem.

Izglītības un zinātnes ministre I.Šuplinska

Valsts sekretāra pienākumu izpildītājs J.Volberts

P.Kočergins 67047709

pavels.kocergins@izm.gov.lv

M.Adamane 67047756

madara.adamane@izm.gov.lv